มิตรผล ธุรกิจแสนล้าน ที่ไม่ได้ขายแค่ “น้ำตาล”
เส้นทางของกลุ่มมิตรผลเป็นอย่างไร  ทำไมถึงกลายเป็นธุรกิจแสนล้านบาทได้  ลงทุนแมนจะเล่าให้ฟัง
23 ธ.ค. 2565

มิตรผล ธุรกิจแสนล้าน ที่ไม่ได้ขายแค่ “น้ำตาล” /โดยลงทุนแมน
หากพูดถึง น้ำตาลมิตรผล ก็คงเป็นสินค้าที่หลายคนน่าจะคุ้นตากันเป็นอย่างดี
รู้ไหมว่า กลุ่มมิตรผลเป็นผู้ผลิตน้ำตาลอันดับ 1 ของเอเชีย และเป็นอันดับ 6 ของโลก
และกลุ่มมิตรผลเองไม่ได้ขายเพียงน้ำตาลเท่านั้น
แต่ยังมีการขยายต่อยอดไปยังธุรกิจอื่น ๆ อีกมากมาย
จนมาในวันนี้ กลุ่มมิตรผลมีรายได้หลักแสนล้านบาทไปแล้ว
เส้นทางของกลุ่มมิตรผลเป็นอย่างไร 
ทำไมถึงกลายเป็นธุรกิจแสนล้านบาทได้ 
ลงทุนแมนจะเล่าให้ฟัง 
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
จุดเริ่มต้นของกลุ่มมิตรผลเกิดขึ้นเมื่อ พ.ศ. 2489 
แรกเริ่มเป็นเพียงธุรกิจครอบครัวขนาดเล็ก ในจังหวัดราชบุรี 
ประกอบธุรกิจหีบอ้อยสด และผลิตน้ำเชื่อมเข้มข้นส่งให้กับโรงงานน้ำตาลเท่านั้น
ก่อนที่จะตัดสินใจมาตั้งโรงงานผลิตน้ำตาลของตัวเองใน พ.ศ. 2499
ในเวลาต่อมา ก็ได้ขยายโรงงานผลิตน้ำตาลไปยังพื้นที่ต่าง ๆ มากขึ้น ซึ่งไม่เพียงแค่ในประเทศไทยเท่านั้น แต่ยังไปลงทุนในประเทศจีนอีกด้วย
นอกจากนี้ กลุ่มมิตรผลยังได้ขยายธุรกิจเพิ่มเติมไปทำวัสดุทดแทนไม้ หรือแผ่นไม้อัด ซึ่งต่อยอดเศษเหลือจากอ้อยอีกทอดหนึ่ง
แม้การโลดแล่นอยู่บนธุรกิจความหวานจะดูสวยหรู 
แต่ความขมขื่นก็ได้เข้ามาเยือน เมื่อประเทศไทยเผชิญกับวิกฤติต้มยำกุ้งตอน พ.ศ. 2540
เพราะกลุ่มมิตรผลมีหนี้เพิ่มขึ้นมากถึง 14,000 ล้านบาท 
ซึ่งการที่มีหนี้มากมายขนาดนี้ เป็นผลมาจากการกู้เงินจากต่างประเทศ และอัตราดอกเบี้ยที่ปรับตัวสูงขึ้น
หลังจากนั้น กลุ่มมิตรผลจึงเริ่มกระจายความเสี่ยง 
นั่นคือ การต่อยอดเพื่อสร้างมูลค่าเพิ่มให้กับธุรกิจของตัวเอง
ซึ่งการผลิตน้ำตาลนั้น จะมีของเหลือจากการผลิตที่สามารถสร้างมูลค่าได้ ตัวอย่างเช่น
- กากน้ำตาลหรือโมลาส เกิดจากของเหลวที่ไม่ได้จับตัวเป็นน้ำตาล
- ชานอ้อย เกิดจากเศษเหลือของลำต้นอ้อย
โดยกากน้ำตาลที่ว่านี้ กลุ่มมิตรผลก็ได้นำไปต่อยอดเพื่อผลิตเอทานอล ซึ่งเป็นตัวตั้งต้นของแก๊สโซฮอล์ 
และต่อยอดทำปุ๋ยขายเพิ่มเติมอีกด้วย
ส่วนชานอ้อย ก็ถูกนำไปผลิตไฟฟ้าชีวมวลร่วมกับของเหลือจากการเกษตรอื่น ๆ เพื่อกลายเป็นรายได้อีกทางหนึ่งให้กับธุรกิจ
นอกจากนี้ ยังหันไปพัฒนาให้เกษตรกรปลูกอ้อยมีผลผลิตต่อไร่ที่สูงขึ้น เพื่อให้ผลิตภัณฑ์ตั้งแต่ต้นน้ำมีคุณภาพสูง ทำให้ได้น้ำตาลที่ดี
และกลุ่มมิตรผลเองก็ขยายกำลังการผลิตน้ำตาลในต่างประเทศเพิ่มเติม ไม่ว่าจะเป็นออสเตรเลีย ลาว และจีน รวมถึงโรงงานต่อยอดของเหลือจากการผลิตน้ำตาลอีกด้วย
จนในปัจจุบัน กลุ่มมิตรผลไม่ได้ขายแค่น้ำตาลเท่านั้น แต่ยังมีธุรกิจอื่น ๆ เช่น พลังงาน วัสดุทดแทนไม้ ปุ๋ย และต่อยอดไปยังธุรกิจอาหารสัตว์จากยีสต์เพิ่มเติม
หากดูผลประกอบการ 3 ปีย้อนหลังที่ผ่านมา
ปี 2562 รายได้ 96,496 ล้านบาท 
ปี 2563 รายได้ 88,365 ล้านบาท 
ปี 2564 รายได้ 107,405 ล้านบาท
เห็นได้ว่า รายได้ของกลุ่มมิตรผลเป็นหลักแสนล้านบาทเลยทีเดียว ส่วนหนึ่งก็เพราะมีรายได้ของธุรกิจเข้ามาหลายช่องทาง
ซึ่งความสำเร็จของกลุ่มมิตรผล เกิดขึ้นจากการต่อยอดธุรกิจจากของเหลือ ขยายการผลิตไปยังต่างประเทศ รวมทั้งเน้นการพัฒนาสายพันธุ์อ้อยของเกษตรกรและไร่ของบริษัทให้มีคุณภาพ
แม้ว่าผลผลิตอ้อยในแต่ละปี อาจมีความไม่แน่นอนอยู่บ้าง แต่การมีรายได้หลายทางก็ช่วยลดความเสี่ยงลงไปได้
ก็ต้องบอกว่า เรื่องราวของมิตรผลนับเป็นอีกกรณีศึกษาที่น่าสนใจ
หากเรามองสินค้าของเราให้ลึกซึ้ง อาจสามารถต่อยอดในสิ่งที่เราคิดว่าเป็น “ของเหลือ” ให้กลายเป็น “ของมีค่า” เหมือนกับที่มิตรผลทำ ได้เช่นกัน..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-
-
-